પણ યષ્ટિના બીજા બે અર્થ પણ થાય છે. કોઈ પણ કોમળ, કલાત્મક હોય તે બધું યષ્ટિમાં ગણાય ! એટલે કૃષ્ણનું તો બધું જ કલાત્મક અને કોમળ છે. તેથી સાક્ષાત કોઈ કલાત્મક કૃતિ હોય તેવું શરીર પણ મધુરતાની યાદીમાં આવી જાય ! પણ યષ્ટિનો એક અર્થ થાય છે સેર. એટલે કે માળાના મણકા જેમાં પરોવાયેલા રહે છે તે સૂત્ર–દોરી એટલે પણ યષ્ટિ !! ગીતામાં કહ્યું જ છે, “सूत्रे मणिगणा ईव” સૂત્રમાં, દોરામાં પરોવાયેલા મણકાની જેમ (આ જગત પરોવાયેલું છે). ને એટલે જ તો તરતનો શબ્દ ‘સૃષ્ટિર્’ મૂકી વાત અંકે કરી લીધી છે. એનું આ બધું સર્જન પણ મધુરતાની આ આખી યાદીમાં દર્શાવી દીધું છે. યષ્ટિ અને સૃષ્ટિ – બધું જ મધુર ! જે સૃષ્ટિરૂપ મણકાઓમાં વચ્ચે રહેલી, સૌને બાંધી–જોડી રાખતી સેર જ જો મધુર હોય તો પછી મણકાની તો વાત જ શી કરવી ?!